Răzvan Tătaru
Producătorul de iPhone-uri, iPad-uri și Mac-uri a anunțat că unii dezvoltatori vor putea distribui aplicațiile iOS pe site-urile proprii, ca urmare a regulamentului european privind piețele digitale (DMA), potrivit Reuters.
Gigantul tech american a anunțat că, începând cu primăvara aceasta, dezvoltatorii software care folosesc App Store ca distribuitor vor putea oferi aplicațiile de iOS direct pe site-urile proprii.
"Apple va oferi dezvoltatorilor autorizați acces la interfețele de programare a aplicațiilor (API) care facilitează distribuirea aplicațiilor pe web, integrarea cu funcționalitatea sistemului, crearea de copii de siguranță, restaurarea aplicațiilor utilizatorilor și altele", a scris compania pe blog.
Procesul de instalare din web nu va fi, însă, unul simplu pentru utilizatorii de iPhone.
"Pentru a instala aplicații de pe site-ul unui dezvoltator, utilizatorii trebuie mai întâi să aprobe dezvoltatorul să instaleze aplicații pe iPhone în Setări. La instalarea unei aplicații, o fereastră de sistem va afișa informații pe care dezvoltatorii le-au trimis Apple pentru examinare, cum ar fi numele aplicației, numele dezvoltatorului, descrierea aplicației, capturi de ecran și clasificarea de vârstă a sistemului." – Apple.
Schimbarea vine ca urmare a intrării în vigoare a regulamentului european privind piețele digitale (DMA), care are ca scop deschiderea platformelor deținute de companiile mari din tehnologie, numite "controlori de acces" (gatekeepers), către firmele mici și dezvoltatorii independenți.
Același regulament impune companiei Apple să permită magazine de aplicații separate de App Store, alte motoare de randare web decât WebKit, oferit în Safari, și deschiderea sistemului de plăți prin NFC către terți, așa cum am mai scris pe StartupCafe.ro.